שירותי בריאות כללית

שירותי בריאות כללית (או בשמה הראשוני, "קופת חולים הכללית של העובדים העבריים בארץ ישראל" ובקיצור הידוע, "קופת חולים כללית") הוא ארגון הבריאות הגדול והוותיק בישראל. הארגון מעניק שירותים למעל 50% מתושבי מדינת ישראל ומעסיק כ-48,000 רופאים ועובדים. מנכ"ל שירותי בריאות כללית, החל מיוני 2022, הוא אלי כהן. המשרדים הראשיים של הנהלת שירותי בריאות כללית ממוקמים ברחוב ארלוזורוב בתל אביב, לא הרחק מבית הוועד הפועל של ההסתדרות. קופת חולים כללית נוסדה בחנוכה 1911 על ידי "הסתדרות פועלי יהודה", בעקבות תאונת עבודה בעקבותיה איבד הפועל ברוך פריבר מעין גנים את ידו בעת שעסק בעבודה בפרדס. ההצעה לייסוד הקופה הועלתה על ידי ברל כצנלסון ובדצמבר 1911 הובאה להצבעה בוועידה השנייה של "הסתדרות פועלי יהודה". בהצבעה הוחלט ברוב מוחלט של 25 חברים להקים ארגון לעזרה רפואית לפועלים. הארגון החדש שהוקם זכה לשם "קפת־חולים" (הכתיב החסר במקור). כחברים היו יכולים להצטרף רק פועלים או בעלי מלאכה עצמאיים שאינם מעסיקים שכירים. החברים היו מחויבים בלינה בתורנות ליד חולים וסיוע לחולים עליהם היו ממונים. הסיוע שהעניק הארגון לחבריה כלל בין היתר עזרה הדדית, מציאת מקום לינה לפועל חולה חסר מגורים קבועים, טיפול על ידי רופא או מי שהוא בעל ידע רפואי, תרופות ואשפוז בבית חולים. המרפאה הראשונה של קופת חולים של הסתדרות הפועלים החקלאים ביהודה הוקמה באוהל בעין גנים, ליד פתח תקווה בשנת 1912. בסמוך לה הוקמה גם מרפאה לפועלים תימנים. בוועידה הרביעית של הסתדרות פועלי יהודה התקבלה הצעה לחייב כל אחד מחברי הסתדרות פועלי יהודה להיות גם חבר בקופת החולים של הסתדרות זו. בעקבות הקמת קופת החולים של הסתדרות הפועלים החקלאיים ביהודה הוחלט גם בהסתדרות הפועלים החקלאיים בגליל להקים את קופת חולים של פועלי הגליל והסתדרות פועלי השומרון להקים את קופת החולים של פועלי השומרון. קופות אזוריות אלה פעלו בשיתוף מלא עד שנת 1917. בשנים 1917–1918, בעקבות שינויים במערך הפוליטי של מפלגות הפועלים בארץ ישראל, הפכו קופות החולים מארגונים אזוריים לגופים מפלגתיים ומשלוש הקופות האזוריות נוסדו שתי קופות: קופת החולים של אחדות העבודה וקופת חולים של הפועל הצעיר. בשנת 1921, זמן קצר לאחר הקמת ההסתדרות, התאחדו שתי קופות החולים לגוף אחד בחסות ההסתדרות בשם: "קופת חולים הכללית של הפועלים העבריים בארץ ישראל". קופת החולים הייתה ארגון עצמאי מבחינה כספית עד אמצע שנות ה-30. בפברואר 1935 החליטו ההסתדרות וקופת חולים על הנהגת "המס האחיד" – איחוד דמי החברות בשני הארגונים. במסגרת זו ויתרה קופת חולים על עצמאותה הכלכלית והפכה לגוף הפועל במסגרת ההסתדרות הכללית. יישום ההחלטה על המס האחיד התבצע ב-1937. המסגרת המשותפת הזו התקיימה עד לשנת 1994. ב-1993 יזם חיים רמון במסגרת תפקידו כשר הבריאות את ניתוק הקשר בין קופת חולים כללית להסתדרות הכללית של העובדים בארץ ישראל. עם בחירתו של רמון ליו"ר ההסתדרות הוא פעל לקבלת חוק ביטוח בריאות ממלכתי (שאותו יזם כשר הבריאות) בכנסת ולניתוק הקשר שבין הקופה להסתדרות. צעדים אלו אפשרו למעשה להשלים את חקיקת חוק ביטוח בריאות ממלכתי, חקיקה אשר ההסתדרות התנגדה לה במשך שנים מתוך רצון לשמור על מעמדה של הקופה שהייתה בבעלותה כארגון המרכזי בשרותי הבריאות בישראל. החלת החוק בשנת 1995 הביאה לביטול המס האחיד, למיסוד עצמאותה של קופת חולים כארגון בריאות עצמאי ולכיסוי הגירעון העצום שאליו היא נקלעה בשנות התשעים. במקום התלות שלה במס האחיד של ההסתדרות, הוסדר חלק ממימון פעולותיה באמצעות מס הבריאות הממלכתי. ניתוק הקשר בין ההסתדרות לקופת חולים הושלם רק בסוף 2016, עם אישור תקנון שנוטל מההסתדרות את הסמכות למנות דירקטורים בקופה. בשנת 2007 אלי דפס מונה למנכ"ל הקופה ותוך שנה הוא נאלץ לשלם לרופאים תוספת של 400 מיליון ש"ח, בעקבות תוצאות הבוררות. שירותיה הרפואיים של שירותי בריאות כללית ניתנים, נכון לאוגוסט 2020, באמצעות 1,500 מרפאות, 14 בתי חולים, כ-500 בתי מרקחת, 40 מרכזים לבריאות הילד, 50 מרכזים לבריאות האישה, 365 תחנות טיפות חלב, 50 מרפאות של רפואה משלימה, 100 מרפאות "כללית סמייל", 15 מרכזי "כללית אסתטיקה", 150 מוקדי רפואה דחופה, מרפאות עם התמקדות בספורט, מטיילים ונוער, מרפאות ייעודיות לקהילת הלהט"ב ומאות מעבדות ומכונים נוספים. בנובמבר 2021 פרסמו קראקרים איראנים מקבוצת "BlackShadow" מאות אלפי מסמכים רפואיים של מטופלי חברת הבת של כללית, מור. במהלך 2021–2022 סבלה הקופה מתחלופת מנכ"לים מהירה, כשביולי 2021 פרש פרופ' אהוד דודסון שהוחלף באלי כהן, בספטמבר 2021 מונתה רות רלבג למנכ"לית והתפטרה ביוני 2022. לשירותי בריאות כללית 14 בתי חולים. מהם תשעה בתי חולים כלליים וחמישה בתי חולים מיוחדים – שיקומיים, גריאטריים ומרכזים לבריאות הנפש. מדי שנה נכנסים בשערי בתי החולים מעל לשבעה מיליון לקוחות ולשירותי בריאות כללית הסכמים עם קופות החולים האחרות, לצורך מתן טיפול רפואי גם למבוטחיהם. בית החולים העמק – הוקם בשנת 1924, שוכן בעפולה. מרכז רפואי רבין, בית החולים בילינסון – הוקם בשנת 1936, שוכן בפתח תקווה. מרכז רפואי רבין, קמפוס גולדה – הוקם בשנת 1942, שוכן בפתח תקווה. מרכז לבריאות הנפש גהה – הוקם בשנת 1942, שוכן בפתח תקווה ליד בית החולים בילינסון. מרכז רפואי קפלן – הוקם בשנת 1953, שוכן ברחובות. מרכז לבריאות הנפש שלוותה – הוקם בשנת 1956, שוכן בהוד השרון. בית רבקה – בית חולים גריאטרי-שיקומי, הוקם בשנת 1956, שוכן בפתח תקווה. מרכז רפואי מאיר – הוקם בשנת 1956, שוכן בכפר סבא. בית לוינשטיין – בית חולים שיקומי, הוקם בשנת 1958, שוכן ברעננה. המרכז הרפואי האוניברסיטאי סורוקה – הוקם בשנת 1960, שוכן בבאר שבע. המרכז הרפואי יוספטל – הוקם בשנת 1968, שוכן באילת. בית החולים הדרומי ביותר במדינת ישראל. המרכז הרפואי גריאטרי שיקומי הרצפלד – הוקם בשנת 1969, שוכן בגדרה. המרכז הרפואי כרמל – הוקם בשנת 1976, שוכן בחיפה. מרכז שניידר לרפואת ילדים בישראל – הוקם בשנת 1991, שוכן בפתח תקווה בצמוד לבית החולים בילינסון. מכון המחקר של שירותי בריאות כללית הוקם בשנת 2010 על מנת למנף את מאגר הרשומות הרפואיות האלקטרוני הנרחב של כללית לצורכי מחקר ועל מנת לקדם את מדיניות בריאות הציבור וליישם פרקטיקות קליניות הנתמכות בממצאי מחקר לשיפור איכות השירות. תחומי המחקר המרכזיים בהם עוסק המכון נסובים סביב אפידמיולוגיה, ייעול וניהול שירותי בריאות, ופיתוח מודלי ניבוי מבוססי למידת מכונה ובינה מלאכותית שנועדו לסייע לצוותים רפואיים לספק טיפול מניעתי מוקדם. אחת התרומות המשמעותיות ביותר של המכון בשנים האחרונות הייתה המחקרים המקיפים שביצע אודות יעילותם ובטיחותם של חיסוני נגיף הקורונה, ובניית מודל הנקודות שאיפשר ריסון התפשטות הנגיף. המחקרים שנעשו על ידי המכון בנושא זה פורסמו בכתבי עת רפואיים בעלי מוניטין וביניהם The Lancet וכתב העת הרפואי של ניו אינגלנד. ממצאים אלו סיפקו בנקודת זמן קריטית נתונים נרחבים על תוצאות החיסון והשפעותיו הפוטנציאליות. כמו כן, נעשה שימוש במאגר הנתונים המקיף של כללית, על מנת לערוך מטא אנליזות ומחקרים רחבי היקף לזיהוי גורמי סיכון מרכזיים למחלות לב. ממצאים אלו אפשרו לחוקרים לפתח מודלים יעילים לחיזוי סיכונים המסייעים ביישום אסטרטגיות מניעה והתערבות מוקדמת. מחקר זה הניח את היסודות לשיטות עבודה מושכלות יותר בניהול בריאות הלב וכלי הדם והכתיב את המדיניות של שירותי הרפואה בקהילה בתחום זה. בנוסף עסק מכון המחקר גם בפיתוח שיטות ניהול יעילות למחלות כרוניות ובעיקר סוכרת, יתר לחץ דם וסרטן. המחקר התווה פרוטוקולי טיפול חדשים. לאורך שנות פעילותו, פורסמו במסגרת המכון למעלה מ-500 מחקרים בכתבי עת מובילים בעולם. פרסומים אלו נסובים סביב טווח רחב של נושאים ומצוטטים דרך קבע בקרב גורמים בקהילה הרפואית העולמית. כללית חדשנות היא חטיבת החדשנות של כללית. חטיבה זו הוקמה על מנת להניע חדשנות בעולם הרפואה, לתכנן, לתכלל ולאמץ ביעילות טכנולוגיות ושיטות עבודה חדשניות. כללית חדשנות משמשת שכער הכניסה עבור ארגונים וחברות המעוניינים בשיתופי פעולה עם כללית, עם מרכזי החדשנות שלה ועם מכון כללית למחקר, ופועלת כמרכז למחקר, פיתוח, בדיקה והטמעה של טכנולוגיות בריאות המשפרות את איכות הטיפול בלקוחות כללית ואת היעילות התפעולית של כללית. בין השאר, פותחו תחת ניהול כללית חדשנות פלטפורמות מבוססות בינה מלאכותית למתן שירותי רפואה פרואקטיביים*, כלי אבחון, ניבוי והמלצות טיפול מבוססי בינה מלאכותית/ פתרונות אלו מיושמים כיום באופן נרחב במרכזי הבריאות של כללית בקהילה ובבתי החולים. כמו כן, מניעה חטיבת כללית חדשנות פיתוחים בתחום הרפואה המדויקת והמותאמת אישית כדי להתאים טיפולים לפרופילי מטופלים בודדים. הפיתוחים הללו אפשרו לספק פתרונות רפואיים מותאמים אישית על בסיס ניתוח גורמים גנטיים, סביבתיים והקשורים לאורח החיים. החטיבה מניעה מיזמים המיועדים לקידום חדשנות בתוך הארגון ולהביא לפתרונות לאתגרים העולים מהשטח , תוך פיתוח עצמאי ורקימת שיתופי פעולה עם ארגונים בארץ ובעולם. מאתגר לפתרון – תוכנית הדגל של כללית ליזמות וחדשנות פנים ארגונית - יוזמה לפיתוח חידושים וטכנולוגיות המספקים מענה לאתגרים הבוערים ביותר שעולים מן השטח בקרב עובדי שירותי הבריאות ולקוחות כללית. האקדמיה לחדשנות בבריאות – מגוון תוכניות הכשרה ויזמות שמפעילה החטיבה על מנת לתת כלי לעובדים ולעובדות כללית בתחומי הבינה המלאכותית, הגנטיקה, היזמות ועוד. כארגון הבריאות הגדול בישראל, לכללית מערך חברות בנות המעניקות שרותי בריאות משלימים: כללית מושלם – מעניקה את הכיסויים "כללית מושלם" ו"כללית פלטינום" כמו גם ביטוחים סיעודיים. בנוסף, מציעה את כללית חו"ל – פוליסת ביטוח נסיעות לחו"ל ללקוחות שירותי בריאות כללית בלבד, באמצעות כלל חברה לביטוח. מור (בעבר "מכון מור") - רשת המרכזים הרפואיים המבצעים בדיקות, ייעוץ ומגוון הליכים רפואיים. דרך חיים – סדנאות, חוגים, טיפולים ומוצרי בריאות. כללית סמייל, כללית אסתטיקה וכללית רפואה משלימה – בשנת 1988 ייסדה הקופה חברת בת בשם "ש.ל.ה. שירותי רפואה בע"מ", המספקת שירותים בתחום רפואת השיניים (תחת שם המותג "כללית סמייל"), רפואה משלימה, ואסתטיקה. המתכונת בה פעל השירות בעשור השני של המאה ה-21 היא ששירותי בריאות כללית "משאילה" רופאים לפעילות ש.ל.ה. ונוסף עליהם, מעסיקה ש.ל.ה רופאים באופן ישיר. מאז ראשית שנות ה-2000 השיקה שירותי בריאות כללית שירותים ממוחשבים, המרחיבים את הנגישות של הלקוחות אל המידע הרפואי האישי שלהם ומציעים מגוון רחב של שירותים רפואיים אונליין. בין היתר, יכולים המבוטחים לצפות באמצעות האינטרנט במכתבי שחרור מבתי חולים, אישורי מחלה, רגישויות והפניות. בין השירותים המוצעים: מערכת מרשמים דיגיטליים – מטופל יכול להזמין את מרשמי התרופות הקבועים שלו דרך האינטרנט, ולאסוף את התרופות, ללא צורך במרשם מודפס, מכל בתי המרקחת של "הכללית" ומבתי המרקחת שבהסכם עם הקופה. חתימה ביומטרית – כל המסמכים הרפואיים נחתמים על ידי הרופא בחתימה דיגיטלית-ביומטרית ומתויקים בתיקו הרפואי האישי של המבוטח. רופאי ילדים און־ליין – מאז שנת 2010 כללית מפעילה שירות המאפשר להתייעץ עם מומחים ברפואת ילדים בשיחת וידאו אינטרנטית או בטלפון. במסגרת השירות מקבלים ההורים מרשמים והפניות בעת הצורך, והרופא המטפל בקופת החולים מקבל עדכון על הטיפול שבוצע באמצעות השירות. בשנת 2013 הורחב השירות גם לטלפונים חכמים, באמצעות אפליקציה המשתמשת במצלמת המכשיר לביצוע שיחת הווידאו של הלקוח עם הרופא. שירותים סלולריים – אפליקציית מובייל מאפשרת זימון ביקורים לרופאים, צפייה בתוצאות בדיקות מעבדה בליווי הסברים וביצוע רוב הפעולות הזמינות באתר האינטרנט ישירות מהטלפון החכם. ערוץ YouTube – בערוץ של "שירותי בריאות כללית" ביוטיוב, מוצגים מאות סרטוני הדרכה העוסקים בקידום הבריאות וביניהם: שאלות ותשובות, הכנות לפני בדיקות רפואיות, סדרות תוכן בנושאי היריון, לידה והנקה, הדרכה לתרגילי פיזיותרפיה וכושר בבית והרצאות בנושא זוגיות. עם היווסדה של "קפת־חולים" עוצב הסמליל הראשון, מתוך מטרה לייצג באמצעות האותיות ק' ו-ח' את השם שנבחר לשירות. בשנים 1975 ו-1990 חלו שינויים בעיצוב הסמליל בהתאם לשינויים במיתוג וריענון תדמית קופת החולים ובשנת 1995, בהמשך לחוק ביטוח בריאות ממלכתי וההפרדה מההסתדרות, החליטה הנהלת קופת החולים על עיצוב חדש לסמליל. באוקטובר 1999, הוכרז על החלפת השם ל"שירותי בריאות כללית" ובהתאם שונה גם הלוגו בעיצוב מחודש של אריה גלוך בשנת 2000. בשנת 2001, לצורך חידוד האסטרטגיה השיווקית החדשה של כללית, נוסף לסמליל המשפט "כי אנחנו כאן בשבילך", אשר שונה בהמשך ושילב את הסלוגן החדש "אנחנו כאן בשביל המשפחה" ובניסוחו הסופי, אשר מלווה את הסמליל עד היום: "הכי טובה למשפחה". כחלק ממהלך צמצום מותגים מחד וכינוס מאידך, חברות הבנות כונסו תחת מותג "כללית" ואילו בבתי חולים החל תהליך של שימוש בשיוך "מקבוצת כללית". בשנת 2010, לרגל חגיגות המאה של הכללית, שונה הלוגו וכלל את התוספת "100 שנה", ששונה שוב בשנת 2013 לצורתו הנוכחית עם הוספת המילה "מעל" על-גבי המספר 100, כדי לשמור על מבנה הסמליל, אך לדייק בשנים. שפרה שורץ, "קופת חולים הכללית 1911–1937", המרכז למורשת בן-גוריון, הוצאת הספרים של אוניברסיטת בן-גוריון בנגב, 1997 שפרה שורץ, "קופת חולים הסתדרות ממשלה", המרכז למורשת בן-גוריון, הוצאת הספרים של אוניברסיטת בן-גוריון בנגב, 2000 חיים דורון, שפרה שורץ, "הרפואה בקהילה", הוצאת הספרים של אוניברסיטת בן-גוריון בנגב, 2004 אתר האינטרנט הרשמי של שירותי בריאות כללית שירותי בריאות כללית, ברשת החברתית פייסבוק שירותי בריאות כללית, ברשת החברתית אקס (טוויטר) שירותי בריאות כללית, ברשת החברתית אינסטגרם שירותי בריאות כללית, ברשת החברתית טיקטוק שירותי בריאות כללית, ברשת החברתית LinkedIn שירותי בריאות כללית, סרטונים בערוץ היוטיוב הילה ויסברג, ‏מכבי או הכללית? אלה מותגי הבריאות המובילים בישראל, באתר גלובס, 1 באוגוסט 2019 מיכל רז-חיימוביץ', ‏סקר קופות-החולים של "גלובס": מבוטחי הכללית הכי פחות מרוצים, באתר גלובס, 31 בינואר 2012 רועי גולדנברג, ‏הסרגל הדיגיטלי: שירותי בריאות כללית מתקדמת באונליין, באתר גלובס, 12 בספטמבר 2012 הערוץ של שירותי בריאות כללית, באתר YouTube "רופא בג'יפ", סרטון תדמית של קופת חולים הכללית, 1951 שירותי בריאות במעברה, יומני כרמל 1951 (התחלה 3:04) מעוגל - [ https://www.btl.gov.il/Mediniyut/Situation/haveruth1/2024/Documents/capitatia_082024.doc חישוב מפתח חלוקת כספי ביטוח בריאות בין קופות החולים ליום 01.08.24], באתר המוסד לביטוח לאומי גלי וינרב, ‏רופא, מנהל או קוסם? מי יהיה המנכ"ל שיצליח להבריא את הכללית, באתר גלובס, 6 ביולי 2022 אדריאן פילוט, כבר לא ממלא מקום: אלי כהן מונה למנכ"ל כללית, באתר כלכליסט, 22 בינואר 2023 דוד תדהר (עורך), "ברוך פריבר", באנציקלופדיה לחלוצי הישוב ובוניו, כרך טו (1966), עמ' 4684 שפרה שוורץ, "פוליטיקה ובריאות: המהלכים לקראת הקמתו של מערך קופות חולים ביישוב היהודי בארץ-ישראל בזמן המנדט", בתוך: "עיונים בתקומת ישראל - כלכלה וחברה בימי המנדט", עורכים: אבי בראלי ונחום קרלינסקי, המרכז למורשת בן-גוריון, אוניברסיטת בן-גוריון בנגב, תשס"ג 2003.          "גיבוש מסגרת המס האחיד", החל מעמ' 570. שפרה שוורץ, "פוליטיקה ובריאות: המהלכים לקראת הקמתו של מערך קופות חולים ביישוב היהודי בארץ-ישראל בזמן המנדט", בתוך: "עיונים בתקומת ישראל – כלכלה וחברה בימי המנדט", עורכים: אבי בראלי ונחום קרלינסקי, המרכז למורשת בן-גוריון, אוניברסיטת בן-גוריון בנגב, תשס"ג 2003.          סימוכין לכך שיישום ההחלטה נעשה ב-1937 ראה בעמ' 573. רוני לינדר-גנץ, סוף עידן: ההסתדרות נפרדת סופית מקופ"ח כללית, באתר TheMarker‏, 9 בדצמבר 2016 שנת המבחן של אלי דפס ושירותי בריאות כללית, באתר הארץ, 24 בדצמבר 2008 השליחות שברפואה המונעת, באתר mynetherzliya, ‏9 במרץ 2022 תומר אלדובי, ‏המרפאה הגאה הראשונה בישראל מצאה בית חדש, באתר ‏מאקו‏, 8 בדצמבר 2021 על הכללית, באתר שירותי בריאות כללית רוני לינדר, מנכ"ל כללית יעזוב מיידית; ברקע - שמועות על יחסים מתוחים, באתר TheMarker‏, 13 ביולי 2021 אדריאן פילוט, פרשנותניגודי עניינים של מנכ"לית כללית או עוד ניסיון חיסול?, באתר כלכליסט, 6 ביוני 2022 רוני לינדר, מנכ"לית כללית רלבג התפטרה - והקופה הגדולה במדינה נכנסת לכאוס ניהולי, באתר TheMarker‏, 23 ביוני 2022 Barda, Noam et al., Effectiveness of a third dose of the BNT162b2 mRNA COVID-19 vaccine for preventing severe outcomes in Israel: an observational study, The Lancet 398, עמ' 2093-2100 Noa Dagan, Noam Barda, Eldad Kepten, Oren Miron, Shay Perchik, Mark A. Katz, Miguel A. Hernán, Marc Lipsitch, Ben Reis, Ran D. Balicer, BNT162b2 mRNA Covid-19 Vaccine in a Nationwide Mass Vaccination Setting, New England Journal of Medicine 384, 2021-04-15, עמ' 1412–1423 doi: 10.1056/NEJMoa2101765 Bettina Heidecker, Noa Dagan, Ran Balicer, Urs Eriksson, Giuseppe Rosano, Andrew Coats, Carsten Tschöpe, Sebastian Kelle, Gregory A. Poland, Andrea Frustaci, Karin Klingel, Pilar Martin, Joshua M. Hare, Leslie T. Cooper, Antonis Pantazis, Massimo Imazio, Sanjay Prasad, Thomas F. Lüscher, Myocarditis following COVID-19 vaccine: incidence, presentation, diagnosis, pathophysiology, therapy, and outcomes put into perspective. A clinical consensus document supported by the Heart Failure Association of the European Society of Cardiology (ESC) and the ESC Working Group on Myocardial and Pericardial Diseases, European Journal of Heart Failure 24, 2022-11, עמ' 2000–2018 doi: 10.1002/ejhf.2669 Samah Hayek, Yatir Ben-Shlomo, Noa Dagan, Ben Y. Reis, Noam Barda, Eldad Kepten, Alina Roitman, Shachar Shapira, Shlomit Yaron, Ran D. Balicer, Doron Netzer, Alon Peretz, Effectiveness of REGEN-COV antibody combination in preventing severe COVID-19 outcomes, Nature Communications 13, 2022-08-02, עמ' 4480 doi: 10.1038/s41467-022-32253-9 Jacob G. Waxman, Ori Magen, Miguel A. Hernán, Fourth Dose of BNT162b2 mRNA Covid-19 Vaccine. Reply, The New England Journal of Medicine 387, 2022-07-14, עמ' 192 doi: 10.1056/NEJMc2206926 Noam Barda, Noa Dagan, Amos Stemmer, Janni Yuval, Eitan Bachmat, Eldad Elnekave, Ran Balicer, Improving Cardiovascular Disease Prediction Using Automated Coronary Artery Calcium Scoring from Existing Chest CTs, Journal of Digital Imaging 35, 2022-08, עמ' 962–969 doi: 10.1007/s10278-021-00575-7 Sadiya S. Khan, Noam Barda, Philip Greenland, Noa Dagan, Donald M. Lloyd-Jones, Ran Balicer, Laura J. Rasmussen-Torvik, Validation of Heart Failure-Specific Risk Equations in 1.3 Million Israeli Adults and Usefulness of Combining Ambulatory and Hospitalization Data from a Large Integrated Health Care Organization, The American Journal of Cardiology 168, 2022-04-01, עמ' 105–109 doi: 10.1016/j.amjcard.2021.12.017 Yuval Barak-Corren, David Tsurel, Daphna Keidar, Ilan Gofer, Dafna Shahaf, Maya Leventer-Roberts, Noam Barda, Ben Y. Reis, The value of parental medical records for the prediction of diabetes and cardiovascular disease: a novel method for generating and incorporating family histories, Journal of the American Medical Informatics Association: JAMIA 30, 2023-11-17, עמ' 1915–1924 doi: 10.1093/jamia/ocad154 clalit research institute[Affiliation - Search Results - PubMed], PubMed (באנגלית) Our Impact, Clalit Innovation (באנגלית) Home, Clalit Innovation (באנגלית) Precision Medicine, Clalit Innovation (באנגלית) * תל בר – חברה אשר מעניקה שירותי כביסה ועידוד טקסטיל לבתי החולים המרפאות של כללית ולבתי חולים נוספים ושירותי ארכיון של מידע רפואי דנסגייד - ש.ל.ה. שירותי רפואה מקבוצת כללית הסכם מספר 20130019, נחתם ב-6 בדצמבר 2012, הסכם קיבוצי באתר משרד הכלכלה והתעשייה הסכם מספר 20130017, נחתם ב-6 בדצמבר 2012, הסכם קיבוצי באתר משרד הכלכלה והתעשייה